Document ID: 32015D0285

NÕUKOGU OTSUS (EL) 2015/285,
17. veebruar 2015,
seisukoha kohta, mis võetakse Euroopa Liidu nimel Euroopa Majanduspiirkonna lepinguga moodustatud EMP ühiskomitees seoses EMP lepingu päritolureegleid käsitleva protokolli nr 4 asendamisega uue protokolliga, mis on ühtlustatud Euroopa - Vahemere piirkonna sooduspäritolureeglite piirkondliku konventsiooniga
EUROOPA LIIDU NÕUKOGU,
võttes arvesse Euroopa Liidu toimimise lepingut, eriti selle artiklit 207 koostoimes artikli 218 lõikega 9,
võttes arvesse nõukogu 28. novembri 1994. aasta määrust (EÜ) nr 2894/94 Euroopa Majanduspiirkonna lepingu rakendamise korra kohta, (1) eriti selle artikli 1 lõiget 3,
võttes arvesse Euroopa Komisjoni ettepanekut
ning arvestades järgmist:
(1)
Euroopa Majanduspiirkonna lepingu (2) (edaspidi „EMP leping”) protokoll nr 4 käsitleb päritolureegleid.
(2)
Euroopa - Vahemere piirkonna sooduspäritolureeglite piirkondlikus konventsioonis (3) (edaspidi „konventsioon”) on kehtestatud sätted nende kaupade päritolu kohta, millega kaubeldakse konventsiooniosaliste vahel sõlmitud asjaomaste lepingute alusel.
(3)
EL, Norra ja Liechtenstein kirjutasid konventsioonile alla 15. juunil 2011 ja Island kirjutas konventsioonile alla 30. juunil 2011.
(4)
EL, Norra, Island ja Liechtenstein andsid oma heakskiitmiskirjad konventsiooni hoiulevõtjale üle vastavalt 26. märtsil 2012, 9. novembril 2011, 12. märtsil 2012 ja 28. novembril 2011. Konventsiooni artikli 10 lõike 3 kohaselt jõustus konventsioon seega ELi ja Islandi suhtes 1. mail 2012 ning Norra ja Liechtensteini suhtes 1. jaanuaril 2012.
(5)
Konventsiooni artikli 6 kohaselt võtavad kõik konventsiooniosalised vajalikke meetmeid, et tagada konventsiooni tulemuslik kohaldamine. Seega tuleks EMP lepingu päritolureegleid käsitlev protokoll nr 4 asendada uue protokolliga, mis on konventsiooniga ühtlustatud ja osutab sellele võimalikult sageli.
(6)
Seetõttu peaks Euroopa Liidu võetav seisukoht EMP ühiskomitees tuginema käesolevale otsusele lisatud otsuse eelnõule,
ON VASTU VÕTNUD KÄESOLEVA OTSUSE:
Artikkel 1
Seisukoht, mis võetakse Euroopa Liidu nimel Euroopa Majanduspiirkonna lepinguga moodustatud EMP ühiskomitees seoses EMP lepingu päritolureegleid käsitleva protokolli nr 4 asendamisega uue protokolliga, mis on ühtlustatud Euroopa - Vahemere piirkonna sooduspäritolureeglite piirkondliku konventsiooniga, põhineb käesolevale otsusele lisatud EMP ühiskomitee otsuse eelnõul.
Liidu esindajad EMP ühiskomitees võivad EMP ühiskomitee otsuse eelnõus teha tehnilisi muudatusi ilma nõukogu täiendava otsuseta.
Artikkel 2
Käesolev otsus jõustub selle vastuvõtmise kuupäeval.
Brüssel, 17. veebruar 2015

Labels: 3
15
5